La benedicció dels animals despedix la festa de Sant Antoni a Llíria
05 de febrer de 2017

Llíria ha celebrat hui la tradicional benedicció dels animals en honor a Sant Antoni en una multitudinària cercavila en què han participat al voltant de 1.000 persones. Cavalls, gossos, gats i tot tipus d'animals han recorregut els carrers del municipi fins a arribar a la parròquia de l'Assumpció per a rebre la benedicció acompanyats pels seus amos, a qui se'ls ha obsequiat amb un detall a manera de recordatori d'esta celebració.

En la desfilada, organitzada per la regidoria de Festes amb la col•laboració de la Penya Arre i l'Associació d'Amics del Cavall, s'ha fet entrega dels premis als millors carros tradicionals i a les millors muntures dels cavallers.

La benedicció dels animals ha posat fi a esta festa celebrada durant el cap de setmana que va haver d'ajornar-se en dos ocasions per la pluja. Enguany, com a novetat, el dissabte es va realitzar l'entrada de carros amb troncs i ramulla des del pati de Sant Francesc fins a la plaça Major, encara que la popular foguera de Sant Antoni va haver de cancel•lar-se per la previsió de forts vents.